27. janúar 2022
Umsögn Fagdeildar um forystu í hjúkrun, sem starfar innan Félags íslenskra hjúkrunarfræðinga, um drög að frumvarpi til breytinga á lögum um heilbrigðissþjónustu nr. 40/2007 (stjórn Landspítala)
Fagdeild um forystu í hjúkrun telur að sjö manna stjórn yfir Landspítala geti styrkt starfsemi spítalans. Mikilvægt er að stjórnin sé faglega skipuð. Fagdeildin telur mikilvægt að í stjórn verði skipaður a.m.k. einn sérfræðingur í hjúkrun sem hefur þekkingu á rekstri klínískrar þjónustu við sjúklinga, vísindum og menntun í hjúkrun. Hjúkrunarþáttur sjúkrahússins telur flesta starfsmenn þess og er daglegur rekstur klínískra þjónustueininga (sjúkradeilda) í höndum hjúkrunarfræðinga. Fjölmargar rannsóknir sýna mikilvægi þess að á öllum stigum stjórnunar sjúkrahúsa eigi hjúkrun fulltrúa, ekki síst á æðstu stigum. Gæði þjónustunnar eru hreinlega tengd þessum þætti og því afar brýnt að tryggja að fulltrúi hjúkrunar sitji í stjórn Landspítala.
Í frumvarpinu er gert ráð fyrir að starfsmenn eigi tvo fulltrúa sem hafa þó eingöngu málfrelsi og tillögurétt en ekki atkvæðisrétt, sem gerir vægi þeirra fulltrúa lítið. Með því móti ríkir ójafnræði milli stjórnarmanna og lítilsgildir þá fulltrúa sem ekki hafa atkvæðisrétt þannig að stjórnin er í raun aðeins fimm manna með tveimur áheyrnarfulltrúum sem hafa málfrelsi og tillögurétt. Þar sem Landspítali er stór flókin stofnun með fjölbreytta og sérhæfða starfsemi er mikilvægt stjórn hennar endurspegli sem best hið fjölþætta og veigamikla hlutverk spítalans. Stjórn er ætlað að marka stefnu spítalans, leggja upp starfs- og fjárhagsáætlanir og bera ábyrgð á innra eftirliti. Því er rétt og eðlilegt að stjórn sem gegnir svo veigamiklu hlutverki á forystu stofnun heilbrigðisþjónustu á Íslandi, sé skipuð fleiri en færri fulltrúum.
Í frumvarpinu er gert ráð fyrir að stjórnarseta sé til tveggja ára í senn. Fagdeild um forystu í hjúkrun leggur til að stjórnarseta sé til fleiri ára en tveggja. Verkefni stjórnar eru yfirgripsmikil og krefjandi og gera verður ráð fyrir að það taki nýja stjórnarmenn nokkurn tíma að ná yfirsýn yfir faglegan og fjárhagslegan rekstur svo stórrar stofnunar. Þar sem gengið er út frá því að um faglega stjórn sé að ræða, en ekki pólitíska, gæti það styrkt stöðu og störf stjórnar að skipunartími einstakra stjórnarmeðlima sé ekki öll samtímis, þ.e. að tryggt sé að reyndir stjórnarmenn vinni með nýjum stjórnarmönnum þegar mannaskipti verða í stjórn.
Í Frumvarpinu er þess ekki getið hvernig samstarfi hinnar nýju stjórnar og stjórnenda Landspítala á að vera háttað. Fagdeild um forystu í hjúkrun mælir með því að tryggt verði að hjúkrunarþáttur sjúkrahússins eigi fulltrúa á öllum stigum stjórnskipulags sjúkrahússins og að með því verði órofa samskipti og samstarf við stjórn. Rannsóknir sýna að órofa stjórnunarlína frá klínískri hjúkrun sjúklinga á sjúkradeildum til yfirstjórnar stofnunar þar sem hjúkrunarfræðingar eiga fulltrúa á öllum stigum stjórnskipulagsins þar sem þeir taka þátt í ákvarðanatöku um veigamikla ætti þjónustunnar, eykur gæði hennar og öryggi. 
Fagdeild um forystu í hjúkrun mælir með því að fulltrúar notenda /sjúklingasamtaka fái sæti í stjórn með málfrelsi og tillögurétt. 

